দ্য ১৩ ক্লকস

"দ্য ১৩ ক্লকস" হলো ১৯৫০ সালে জেমস থার্বারের লেখা একটি কল্পকাহিনি। বারমুডায় অবস্থানকালে তার আরেকটি উপন্যাস নিয়ে কাজ করার মাঝেই তিনি এই উপন্যাসটি রচনা করেছিলেন। উপন্যাসটি একটি অনন্য ছন্দময় শৈলীতে লেখা, যেখানে এক রহস্যময় রাজপুত্রকে এক দুষ্ট ডিউকের কবল থেকে এক তরুণীকে উদ্ধার করতে আপাতদৃষ্টিতে অসম্ভব একটি কাজ সম্পন্ন করতে হয়। উপন্যাসটিতে রূপকথার বহু চিরাচরিত অনুষঙ্গ (মোটিফ) ব্যবহৃত হয়েছে।Brian Attebery, The Fantasy Tradition in American Literature, p 148, 

উপন্যাসটি থার্বারের নিরন্তর জটিল শব্দখেল এবং প্রায় অবিচ্ছিন্ন বাক্যাভ্যন্তরীণ ছন্দের ব্যবহারের জন্য বিশেষভাবে পরিচিত। এতে মাঝে মাঝে অমিত্রাক্ষর ছন্দের মতো প্রচ্ছন্ন অন্ত্যমিলও পাওয়া যায়, কিন্তু এই গঠনশৈলী বোঝানোর জন্য এতে কোনও পঙ‍্ক্তি বিভাজন নেই। থার্বারের অন্যান্য কল্পকাহিনি, যেমন মেনি মুনস, দ্য ওয়ান্ডারফুল ও (১৯৫৮ সালে প্রকাশিত), এবং বিশেষ করে দ্য হোয়াইট ডিয়ার–এও এই অসাধারণ গদ্যরীতির আভাস পাওয়া যায়। তবে এই উপন্যাসে এসে এটি পাঠ্যের সর্বব্যাপী বৈশিষ্ট্য হয়ে দাঁড়িয়েছে; এমনকি পূর্ববর্তী বাক্যাংশের ঝোঁক বা ছন্দের ধরণ দেখে পরবর্তী শব্দগুচ্ছের ক্রম কেমন হবে (উদাহরণস্বরূপ, "দ্য গোলাক্স সেইড" নাকি "সেইড দ্য গোলাক্স") সেটিও আগে থেকে অনুমান করা সম্ভব।

এই বইটি লেখার সময় থার্বার দৃষ্টিহীন ছিলেন। তাই পাঁচ বছর আগে লেখা দ্য হোয়াইট ডিয়ার বইটির মতো আর এ বইটির জন্য তিনি কার্টুন আঁকতে পারেননি। তিনি তার বন্ধু মার্ক সিমন্তকে মূল সংস্করণটি সচিত্রীত করার জন্য নিযুক্ত করেছিলেন। বলা হয়ে থাকে চিত্রে গোলাক্স চরিত্রটি এমন একটি টুপি পড়ে ছিল যা নাকি মুখের ভাষায় বর্ণনা করা যেত না। থার্বার সিমন্তকে তার আঁকা সমস্ত চিত্রের বর্ণনা দিতে বলেছিলেন, এবং সিমন্ট যখন টুপিটি বর্ণনা করতে অক্ষম হন তখন তিনি সন্তুষ্ট হন। পাফিন বুকস যখন বইটি পুনঃপ্রকাশ করে, তখন রোনাল্ড সার্ল এর সচিত্রীকরণ করেন। বইটি দ্য নিউ ইয়র্ক রিভিউ চিলড্রেনস কালেকশন কর্তৃক সিমন্তের মূল চিত্র এবং নীল গেইম্যানের ভূমিকা সহ পুনর্মুদ্রিত হয়েছে।James Thurber, The 13 Clocks, 

 সারসংক্ষেপ 
কফিন কাসলের দুষ্ট ডিউক তার সুন্দরী ও গুণবতী ভাইঝি রাজকুমারী সারালিন্ডার সাথে এমন এক হিমশীতল দুর্গে বাস করে যেখানকার সবগুলো ঘড়ি প্রচণ্ড ঠান্ডায় পাঁচটা বাজতে দশ মিনিটে জমে অচল হয়ে আছে। বহু পাণিপ্রার্থী রাজকুমারীকে বিয়ের প্রস্তাব দিতে এসেছে; কিন্তু ডিউকের নীতি হলো তাদের যোগ্যতার পরীক্ষা নেওয়া। সে তাদের অসম্ভব কোনো কাজ করতে দেয় এবং যখন তারা অনিবার্যভাবে ব্যর্থ হয় তখন তাদের হত্যা করে। সারালিন্ডার একুশতম জন্মদিনের কয়েকদিন আগে, জোর্না রাজ্যের রাজকুমার জোর্ন শিঙ্গু নামে এক ভ্রাম্যমাণ গায়কের ছদ্মবেশে শহরে আসে এবং সারালিন্ডার কথা জানতে পারে। সে গোলাক্স নামে এক অদ্ভুত পথপ্রদর্শকের দেখা পায়, যাকে "মানুষ বিপদে পড়লে সর্বদা পাশে পেত" এবং সে "এ পর্যন্ত অনেক রাজপুত্রকে বাঁচিয়েছে।" এর কিছুকাল পরেই জনসমক্ষে ডিউক সম্পর্কে বিদ্রূপাত্মক গান গাওয়ার অপরাধে জোর্ন গ্রেপ্তার হয়। গোলাক্সের পরামর্শ মোতাবেক জোর্ন ডিউককে অবিলম্বে তাকে হত্যা না করার জন্য রাজি করায় এবং ডিউক তাকে সারালিন্ডার পাণিপ্রার্থী হওয়ার অনুমতি দিতে সম্মত হয়। দুর্গের কালকুঠুরিতে গোলাক্স পুনরায় আবির্ভূত হয়, এবং জোর্নকে আরও কিছু উপদেশ দিয়ে পাহারাদার কয়েদিকে নিতে আসার ঠিক আগমুহূর্তে আবার রহস্যজনকভাবে অদৃশ্য হয়ে যায়।

"শিঙ্গু"–র আসল পরিচয় জানার পর ডিউক জোর্নকে এক হাজার রত্ন খুঁজে আনার দায়িত্ব দেয় এবং এই কাজের জন্য ৯৯ ঘন্টা সময় বেঁধে দেয়। এতো অল্প সময়ে জোর্নের পক্ষে তার বাবার রাজ্য জোর্না থেকে রত্নগুলি নিয়ে আসা সম্ভব ছিল না। উপরন্তু ডিউক শর্ত দেয় যে দুর্গে ফিরে আসার পর জোর্নকে অবশ্যই তেরোটি জমে যাওয়া ঘড়ি পুনরায় চালু করার উপায় খুঁজে বের করতে হবে। জোর্ন তার সব শর্ত মেনে নিয়ে দুর্গ থেকে বেরিয়ে আসে; বাইরে গোলাক্স তার সাথে যোগ দেয়, যার কাছে রত্নগুলি জোগাড় করার একটি পরিকল্পনা ছিল।

সারালিন্ডার দেওয়া জাদুকরি পথনির্দেশক গোলাপটির সহায়তায় জোর্ন ও গোলাক্স হাগা নামে এক নারীর বাড়িতে গিয়ে পৌঁছায়। অতীতে এক বিপদগ্রস্ত রাজার প্রতি দয়ার দেখানোর জন্য হাগা এক জাদুকরি ক্ষমতা পেয়েছিল। সে কাদঁলে তার চোখ দিয়ে অশ্রুর পরিবর্তে রত্ন ঝরে পড়ত। সে তাদের বলে যে অন্যদের জন্য রত্ন জোগাতে গিয়ে সে এত বেশি কেঁদেছে যে দুঃখে এখন আর কাঁদতে পারে না; ভীষণ হাসির দমকে তার কান্না পেলে তবেই সে শুধু কাঁদতে পারে। সে আরও বলে যে হাসি উৎসারিত কান্না থেকে উৎপন্ন এই রত্নগুলি এক পক্ষকাল (চৌদ্দ দিন) পরে আবার অশ্রুতে পরিণত হবে। এতে দমে না গিয়ে গোলাক্স ও জোর্ন তাকে হাসানোর চেষ্টা করে; কিন্তু সে যখন হাসতে হাসতে কাঁদে তখন কেবল কমদামি রত্নই ঝরতে থাকে। তারপর কোনা আপাত কারণ ছাড়াই হঠাৎ হাগা এত জোরে হাসতে শুরু করে যে তার চোখ দিয়ে মূল্যবান রত্ন ঝরতে শুরু করে। গোলাক্স ও জোর্ন তার কাছ থেকে এক হাজারটি ক্ষণস্থায়ী হাসির রত্ন নিয়ে হাতে চল্লিশ ঘন্টা সময় বাকি থাকতেই দুর্গের দিয়ে রওনা দেয়। তবে দুর্ঘটনাক্রমে তারা পথনির্দেশক গোলাপটি ফেলে যায়।

এদিকে দুর্গে ডিউক তার গুপ্তচর হার্কের কাছে প্রকাশ করে যে সারালিন্ডা আসলে তার ভাইঝি নয়; বরং বহু বছর আগে সে এক দূরদেশের রাজ্য থেকে তাকে শিশু অবস্থায় চুরি করে এনেছিল। সে আরও বলে যে সারালিন্ডার ২১ বছর পূর্ণ হলে সে তাকে বিয়ে করার পরিকল্পনা করেছে। ইতিপূর্বে সে তা করতে পারেননি কারণ সারালিন্ডাকে অপহরণ করার সময় তার আয়া তার (ডিউক) উপর এক জাদুমন্ত্র প্রয়োগ করেছিল। ওই মন্ত্রের শর্তের একটি গুরুত্বপূর্ণ দিক ছিল "কেবল সেই রাজপুত্রই [সারালিন্ডাকে] উদ্ধার এবং [ডিউককে] ধ্বংস করতে পারবে যার নাম "শ" দিয়ে শুরু হয় আবার হয়ও না।" যেহেতু জোর্ন "শিঙ্গু" ছদ্মনাম ব্যবহার করেছিল তাই সেই ছিল সারালিন্ডাকে উদ্ধার করার জন্য নির্ধারিত সেই রাজপুত্র। হাতে এক ঘন্টারও কম সময় থাকতে রাজপুত্র এবং গোলাক্স রত্ন নিয়ে দুর্গে ফিরে আসে এবং উপরের একটি কক্ষ দিয়ে ভিতরে প্রবেশ করে। ডিউক এবং তার রক্ষীরা যখন দুর্গের উপরতলা জুড়ে জোর্নের পিছনে ধাওয়া করতে থাকে, তখন গোলাক্স সারালিন্ডার সাহায্যে শর্ত অনুসারে ঘড়িগুলি পুনরায় চালু করার একটি উপায় খুঁজে বের করে। জোর্ন ডিউকের রক্ষীদের একটি মিনার কক্ষে আটকে ফেলে, এবং সে, গোলাক্স, সারালিন্ডা এবং হার্ক ডিউকের মুখোমুখি হয়। এক হাজার রত্ন (যার সংখ্যা যাচাই করা হয়েছিল) এবং তেরোটি ঘড়ির সচল হওয়ার শব্দ শুনে ডিউক পরাজয় স্বীকার করতে বাধ্য হয়। এরপর জোর্ন এবং রাজকুমারী সানন্দে জাহাজে করে প্রথমে ইয়ারো রাজ্যে (যেখানে সারালিন্ডার বাবা বাস করেন, যিনি হাগাকে তার রত্ন-কান্নার জাদুকরি ক্ষমতা দিয়েছিলেন) এবং সেখান থেকে রাজপুত্রের নিজ দেশ জোর্নায় চলে যায়।

এক পক্ষকাল পর যখন ডিউক তার রত্নগুলো নিয়ে উল্লাস করছিল তখন সেগুলো আবার চোখের জলে পরিণত হয়। হবু কনে এবং রত্ন উভয়ই হারিয়ে ক্ষিপ্ত ডিউক তখন টোডাল নামক এক দুঃস্বপ্নের দানবের কবলে পড়েন। শয়তান এই দানবটিকে পাঠিয়েছিল সেইসব দুরাচারীদের শাস্তি দিতে যারা যথেষ্ট পরিমাণে মন্দ কাজ করতে ব্যর্থ হয়েছে। হার্ক যখন সেই কক্ষে প্রবেশ করে, সে দেখে ঘরটি জনশূন্য; কেবল মেঝের উপর পড়ে আছে ডিউকের তলোয়ার আর টেবিল থেকে গড়িয়ে পড়ছে হাগার সেই তরল হয়ে যাওয়া হাসির রত্ন।

 প্রতিক্রিয়া 
বুশার এবং ম্যাককোমাস বইটির প্রশংসা করে বলেছেন, এটি "আধুনিক হাস্যরসের ছোঁয়া, অন্ধকার জ্যাকোবীয় আতঙ্কের আভাস এবং বিশুদ্ধ কবিতার দ্যুতিতে জাদুকরীভাবে সজ্জিত।"।"Recommended Reading," F&SF, April 1951, p.113

মার্কিন যুক্তরাষ্ট্রের কমন কোর স্টেট স্ট্যান্ডার্ডস ইনিশিয়েটিভ দ্বিতীয় এবং তৃতীয় শ্রেণির পাঠ্যবস্তুর আদর্শ নমুনা হিসেবে দ্য ১৩ ক্লকস–কে অন্তর্ভুক্ত করেছে।

 অডিও 
বইটির কয়েকটি অডিও রেকর্ডিংও তৈরি হয়েছে। যার কণ্ঠশিল্পীরা ছিলেন লরেন বাকল (পাথওয়েজ অব সাউন্ড, পিওএস ১০৩৯ & ১০৪০), পিটার উস্তিনভ (ক্যাডমন অডিও, ১৯৮০, ) এবং এডওয়ার্ড উডওয়ার্ড (ডাভ এন্টারটেইনমেন্ট, ১৯৯৪,  এবং ফিনিক্স অডিও, ২০২২, )।

বিবিসি রেডিও ৪ ১৯৭৩ সালের ডিসেম্বরে আফটারনুন থিয়েটার অনুষ্ঠানে উপন্যাসটির একটি রেডিও সংস্করণ সম্প্রচার করে। যার রেডিও রূপান্তর করেছিলেন পিটার ফিল্ডসন। এতে গোলাক্স চরিত্রে হেরন কার্ভিক, রাজপুত্র জোর্ন চরিত্রে নাইজেল ল্যাম্বার্ট, কথক হিসেবে জন রো, ডিউক চরিত্রে পল হার্ডউইক, হার্ক চরিত্রে গডফ্রে কেন্টন, হাগা চরিত্রে পলিন উইন, সারালিন্ডা চরিত্রে স্যান্ড্রা ক্লার্ক এবং ক্যাপ্টেন চরিত্রে ডেভিড সিনক্লেয়ার কণ্ঠ দেন।

 মঞ্চায়ন এবং চলচ্চিত্র 
মার্ক বুচি উপন্যাসটিতে সুর সংযোজন করেন এবং ১৯৫৩ সালে এটি দ্য মটোরোলা টেলিভিশন আওয়ারের পঞ্চম পর্ব হিসেবে পরিবেশিত হয়, যেখানে ব্যাসিল র‍্যাথবোন খলনায়ক ডিউকের ভূমিকায় অভিনয় করেন।

১৯৫০-এর দশকে নিউ ইয়র্কের দুই শিল্পী পিটার হাস (সংলাপ ও গানের পদ) এবং জিন গোল্ডবার্গ (সুর) "হুররে ফর নাউ" শিরোনামে উপন্যাসটির একটি সঙ্গীতনাট্য অভিযোজনা লেখেন। মি. থার্বারের বিধবা স্ত্রী হেলেন উইজমারকে এটি দেখানো হলে তিনি তা অনুমোদন করেননি। এই অনুষ্ঠানের একটি গান, "আই উইশ ইউ ওয়েল", স্কিচ হেন্ডারসন এবং নিউ ইয়র্কের বেশ কয়েকজন ক্যাবারে শিল্পী গেয়েছেন।

১৯৬০-এর দশকে ক্যালিফোর্নিয়ার বার্কলেতে একটি প্রযোজনায় ব্যবহারের জন্য স্টিফেন টিটার উপন্যাসটি অভিযোজিত ও উৎপাদন করেছিলেন। পরবর্তীতে ফ্র্যাঙ্ক লো এটির একটি মঞ্চরূপ প্রস্তুত এবং উৎপাদন করেছিলেন যা ১৯৭৬ সালে স্যামুয়েল ফ্রেঞ্চ, ইনকর্পোরেটেড দ্বারা প্রকাশিত হয়েছিল ()।

১৯৬৮ সালে ওয়ার্নার ব্রাদার্স প্রযোজক মারভিন লেরয়কে দ্য ১৩ ক্লকস-এর উপর একটি চলচ্চিত্র নির্মাণের জন্য নিয়োগ করে; শেরম্যান ব্রাদার্স এর সঙ্গীত প্রস্তুত করে। প্রকল্পটি বাতিল করা হয়, কিন্তু সঙ্গীতটি আনসাং শেরম্যান ব্রাদার্স সিডিতে প্রকাশিত হয়।

১৯৮৩ সালের ২৮-৩০ ডিসেম্বর বিবিসি ওয়ানে উপন্যাসটির জ্যাকানোরি অভিযোজনা তিনটি পর্বে সম্প্রচারিত হয়। এতে ডিউকের ভূমিকায় কলিন জেভন্স, গোলাক্সের ভূমিকায় রয় কিনার, সারালিন্ডার ভূমিকায় ইয়োলান্ডে পালফ্রে এবং রাজপুত্র জোর্নের ভূমিকায় সাইমন শেফার্ড অভিনয় করেন।

ক্রিস্টোফার থিওফানিডিস ২০০২ সালে এই কাহিনির উপর ভিত্তি করে একটি অপেরা লিখেছিলেন।

দৃশ্যকলা শিল্পী হুয়ান দেলকান বইটির প্রথম অধ্যায়ের একটি স্বল্পদৈর্ঘ্য অ্যানিমেটেড চলচ্চিত্র তৈরি করেন, যার ধারা বর্ণনা করেছেন নীল গেইম্যান।

 তথ্যসূত্র 

 বহিঃসংযোগ 
 দ্য মোটোরোলা টেলিভিশন আওয়ার, ১৯৫৩।
 দ্য ১৩ ক্লকস, হুয়ান দেলকান, ২০১১।
 ইন্টারনেট আর্কাইভে পিটার উস্তিনভের দ্য ১৩ ক্লকস পাঠ শুনুন।

বিষয়শ্রেণী:শিশুতোষ কল্প-উপন্যাস
বিষয়শ্রেণী:মার্কিন শিশুতোষ উপন্যাস
বিষয়শ্রেণী:মার্কিন কাল্পনিক উপন্যাস
বিষয়শ্রেণী:১৯৫০-এর মার্কিন উপন্যাস